Natacha Ngoye Akamabi

Natacha Ngoye Akamabi (født 15. august 1993) er en brazzavillekongolesisk friidrettsutøver som konkurrerer i sprintløp. Hun vant 100 meter og 200 meter under Jeux de la Francophonie 2017.

Idrettskarriere 
Akamabi deltok i Afrikamesterskapet i friidrett 2010, men ble slått ut i forsøksheatet på 100 meter og 200 meter. Under Afrikalekene 2011 ble hun slått ut i semifinalen på 400 meter. Hun deltok i VM i friidrett innendørs 2012, og løp der 400 meter, men ble slått ut i forsøksheatet der hun løp på 58,21 sekunder. Jeux de la Francophonie 2013 ble arrangert i Nice i Frankrike, og Akamabi deltok der på 400 meter, men ble slått ut i forsøksheatet. Under Afrikamesterskapet i friidrett 2014 ble hun slått ut i forsøksheatet på 400 meter, men nådde semifinalen på 200 meter, der hun løp på 24,06 sekunder, og gikk ikke videre til finalen. Hun kom på femteplass på 200 meter under Afrikalekene 2015, men ble slått ut i forsøksheatet på 400 meter. På 4 x 400 meter stafett kom Republikken Kongo på fjerdeplass. 

Hun deltok på 200 meter under Afrikamesterskapet i friidrett 2016, og løp på 24,54 i forsøksheatet, men fullførte ikke i semifinalen. Under Jeux de la Francophonie 2017 fikk hun to medaljer; hun vant 100 meter og 200 meter, og satte personlig rekord på begge distansene, med 11,56 i finalen på 100 meter og 23,39 i semifinalen på 200 meter. Hun deltok også på 4 x 100 meter stafett, der Republikken Kongo kom på fjerdeplass. Hun kom på femteplass på 100 meter og 200 meter under Afrikalekene 2019, og hun deltok på 200 meter under VM i friidrett 2019, men ble der diskvalifisert i forsøksheatet for å trå utenfor sin bane. 

Hun representerte Kongo under Sommer-OL 2020 i Tokyo, som ble arrangert i 2021. Der fikk hun best tid i det innledende heatet på 100 meter. Hun ble slått ut i forsøksheatet, der hun kom sist i heat 6.

Referanser

Eksterne lenker 
 
 Profil hos Sommer-OL 2020 

Brazzavillekongolesiske sprintere
Deltakere for Republikken Kongo under Sommer-OL 2020
Friidrettsutøvere under Sommer-OL 2020
Personer fra Pointe-Noire
Deltakere for Republikken Kongo under VM i friidrett 2023
Deltakere for Republikken Kongo under VM i friidrett 2019